
Legg deg naken i sengen med bind for øynene - nå kommer jeg og tar deg! Om du liker det litt heftig, rått, sexy, spennende, perverst og morsomt, er dette boken for deg. 

#Parodivarsel

Kort oppsummert: Friskt språk og mange morsomme bilder og scener. Hole har vel nærmest laget sin egen sjanger med disse bøkene. Jan Ove Ekeberg

I dag har jeg gjort noe så sjeldent som å lese en bok med perm på, av Trude Helén Hole. Boken fenget fra ca 50 shades og fra da av måtte jeg bare lese resten. Hole er dyktig; jævla morsom og treffende i flekkene. For ikke å snakke om erotikken hun formidler. Anbefales varmt! Gro Storteig

Lotte-Marie og Matchmorderen er meget vellykket. Hole kjeder aldri. Hun tar mange (alle?) midler i bruk for å holde på oss: Her er spenning, humor, craziness, politiske vurderinger, tematisk informasjon, sex og seriemordere. I loved it! Hole tar´n helt ut! Og ære være folk som tør å by på seg selv for sine lesere! Hva vi ønsker oss mer av i neste bok om Lotte-Marie: mer av alt! Øyvind Fygd

Jeg leser mye bøker og blir ikke så lett imponert, så dette var bare helt fantastisk! Oppdaget bøkene til Hole i en YouTube-video og jeg tenkte: Hun dama er rå, jeg MÅ lese en av de bøkene! Håper hun får solgt masse av den nye boka. Jeg kommer i hvert fall til å lese alle bøkene nå! Marianne H. Jensen

Holes bøker har mang en gang fått latteren til å trille. Hennes innlevelse og bruk av egne opplevelser i bøkene gir et innblikk i en person som man sjelden og aldri har sett sidestykke til. Bøkene bærer preg av sensualitet, kjærlighet og djevelskap. Godt surra sammen av Norges beste kvinnelige forfatter. Så skal dere ha krim - løp og kjøp. Rune Chr. Tollefsen

Med sex, selvironi og seriemordere som ingredienser. Fanaposten 

Om den første boken i serien

Bedre en Bridget Jones. Budstikka

Norges beste jenteforfatter. Dagsavisen

Norges første chicklit forfatter. Aftenposten

Trude Helén Hole - fun, fearless female. Cosmopolitan

Trude Helen Hole - Prinsessen av humor. Askeravisen

Sommerens strandanbefaling. Dristig stoff for damene. BA

Humor, selvironi og romantiske forviklinger er hovedingrediensene. Heltinnen er fremdeles ambisiøs, sexfiksert og på evig jakt etter den store kjærligheten. Men New York er byttet ut med Oslo. Henne

Det er ingen blyg og rødmende ungpikeroman Hole har skrevet. Den spinner rundt hovedpersonens hemningsløse sexfantasier, og gjengir SMS-groviser av sykeste slag. NTB

Bøker til begjær. Trude Helén Hole er kvinnen bak den første norske boka innen chicklit-sjangeren. Sjangeren ble spådd en kort framtid av kritikerne, men de tok feil. De lette og underholdende historiene topper fortsatt salgslistene. MAG

Den humoristiske dagbokaktige jentelitteraturen har ikke stilnet hen. Nå får Bridget Jones en ny norsk søster – røffe Lotte-Marie. Tønsbergs Blad



	[image: ]

	 
	[image: ]





[image: ]


INNLEDNING

Jævla idiot! Jeg sa det ikke høyt, men jeg tenkte det høyt inni meg og det var sikkert høyt nok, for det virker nemlig som om mannen ved siden av meg hørte det. Det ser slik ut, slik han nå ser på meg med et rart blikk. Men ordene var ikke rettet mot ham, men fjolle-dolla som nå vrikker i vei over veikrysset. Jeg er nemlig rimelig lei alle disse fjollene som sprader rundt i åletrange, sorte skinnbukser, falske selvsagt, og latterlige høyhælte sko de ikke kan gå i. De ser dønn like ut hele hurven og ser direkte uintelligent ut der de stokker seg bortover med en komisk knekk i knærne som om de går på heroin og ikke høye hæler. Det trenger neimen ikke være pent selv om det glitrer og skinner. Tvert om så er det rimelig bedritent, for det er først når en kommer nær nok at en ser hvor skitten de faktisk er, disse dolle-dukkene. Og det er mange av dem! Den nye plastikkrasen er nemlig overalt og svirrer rundt med den samme Oslo- parykken, ja, forstå meg rett, det samme falske håret - helst blondt, for ikke å snakke om de oversminkede trynene. Jeg forstår vitterlig ikke hvorfor så mange finner det nødvendig å kline på et tonn make-up hver bidige dag, selv når de bare skal på trening. Ja, en vet jaggu ikke hva en får - slike kvinnfolk kan meget fint sammenliknes med et Flax-lodd, en må skrape iherdig for å se om en har vunnet, og som oftest ender en opp med en stor skuffelse! Ja, jeg vet, livet kan være rimelig kjipt, hvilket understrekes av den kalde, våte og grå byluften som nå pisker meg hardt i ansiktet med det resultat at jeg kommer raskt til meg selv igjen. Jeg er bitter, sur og møkka lei, og haster bistert over veikrysset som for å vise hele verden nettopp dette - at jeg er møkka lei! De fleste tar hintet og skygger banen, mens jeg derimot, går rett frem uten å vike for noe som helst. Jeg var i bedre humør i går ettermiddag, for da traff jeg to greie karer på bensinstasjonen ved Majorstua. Den første var en eldre fyr i kassakøen. Han skulle ha pølse med bacon og jeg skulle vaske bilen, og ettersom han var fra Bergen og jeg nordfra, tok det ikke lang tid før vi kom i prat. Jeg stod nemlig med et Se og Hør i hånden, for jeg liker å lese litt sladder når jeg vasker bilen. Det tar omtrent en bilvask å få lest ferdig bladet om jeg velger Gull eller Diamantvask med polering. Ja, det er ren plankekjøring. Den eldre herremannen fra Bergen og jeg begynte først å prate om de stive bensinprisene, men gikk raskt over til plastikkansikter ettersom en veldig kjent rosablogger med et tonn sminke var avbildet på bladets front. 

– Du vet vel det, sa han plutselig og med et lite smil om munnen, – at ingen menn liker det der? Det er skittent og kunstig. Å ødelegge seg selv på den måten gjør de kun for seg selv eller hverandre. Det er i hvert fall ikke for oss gutta, for vi syntes det er stygt. Sexy er det i hvert fall ikke. Kvinner som er selvsikre og har god selvfølelse, som viser hvem de er og bærer alderen med stil. Det er nemlig sexy! Men det der? Herremannen fra Bergen stirret på bildet og ristet besteborgerlig på hodet. 

– Nei, det er absolutt ikke noe pent! Den eldre herren kjøpte seg en feit baconpølse og en pakke sigaretter, ønsket meg en god dag idet han gikk ut, satte seg i den gamle Volvoen og kjørte ut av mitt liv. Den unge kassagutten smilte da jeg la bladet på disken. 

– Og en Diamantvask til firmabilen min. Jeg sa det i en lett og munter tone, mens jeg tenkte mitt om hva den gamle mannen nettopp hadde sagt. Jeg hadde i utgangspunktet tenkt å ta Gull, for det er bare to uker siden sist jeg vasket bilen, men Volvofyren gjorde meg så glad at det måtte bli Diamant. 

– Jeg er helt enig, sa plutselig kassafyren på rundt noen og fem-og-tjue fra indre Hakadal eller noe sånt. 

– Det er ikke mye pent når de gjør sånt med seg selv. Det viser jo bare at de er usikre på seg selv, påpekte han og ga meg en lapp med vaskekode og kvittering. Jeg gliste meget tilfreds og fikk akutt lyst til å gi ham en hundrings i tips fordi jeg ble så glad, men tok det i meg. Den nyervervede vissheten om at også menn syntes det er ekkelt med slike dolle-dukker, gjorde meg nemlig usedvanlig glad. Nesten euforisk! Som om det er håp for fremtiden og ikke minst meg! Bergenseren og kassagutten bekreftet det jeg alltid har visst, at sunn fornuft, et visst omløp i hodet, en god selvfølelse, litt humor, en passe grei kropp og ikke minst det naturlige funker - og det funker også for menn! Så hvorfor så mange unge kvinner velger å ødelegge seg selv med det formål å likne mimikkløse plastdukker, er jo en gåte. De som tilhørere denne rasen er klin lik og like kjedelig. Personlig stil og karisma, er det noe som heter, men det er sjelden vare i Norge. Ja virkelig! Da jeg var i tenårene var jeg både country og rock-n-roll på en gang. Men det var litt fordi jeg tok feil av stilartene og blandet elementene. Jeg var litt satanist også, i hvert fall i en uke eller to, helt til jeg ble fortalt at Satanister spiste barn. Og så sydde jeg klær selv! Jeg kjøpte rare stoffer og sydde inn plastikkblomster som stakk opp overalt slik at jeg så ut som et vandrende blomsterbed. Jeg syntes det var litt kult. Litt sånn: 

– Dæng, her kommer jeg! Se!? 

Ja, det var tider det. Jeg så forresten en del blomsterfolk på Venice Beach i sommer. Hippier. De lever fortsatt og de gjorde meg glad, for jeg har fortsatt stor sans for både klesstilen og budskapet. Love and Peace – og det kan jeg virkelig trenge! Idet samme jeg tenker tanken i den rå og kjølige vinterluften, kjenner jeg et stikk av lengsel. For en idiot jeg var som forlot solfylte California og Dick, mannen jeg skulle gifte meg med! Jeg hadde jo alt der borte, varmt og godt var det også. Sunshine overalt hver bidige dag, og tenk -jeg hadde egen hest. Nemlig Black Dahlia. Faen for en kronidiot jeg var. Eller er! 

Den ekle jåle-dukka som nettopp har krysset gaten like foran meg i det grå, pistrende vinterregnet, blir omfavnet av en look-a-like på den andre siden. Et lite lykkehvin etterfølges av påtatt klemming og en rask gjennomgang av antrekkene de bærer, og jeg kan raskt konstatere at de begge er fornøyd med både eget og hverandres antrekk, så da er livet i det minste bra på den siden av veien. Sammen rusler de arm i arm mot T-banestasjonen, og jeg blir stående og se etter de to kopiene. Ja, de kopierer hverandre ned på detaljnivå. Alle har de samme tatoverte øyebrynene, den samme make-upen og de samme restylanefylte leppene. En ser rett og slett de samme, stive botoxtrynene overalt og ikke minst - ja, her kommer det, de samme falske øyevippene. 

Falske øyevipper er virkelig ikke noe pent! Det ser direkte skittent og urenslig ut! Jeg vet, jeg sa det i sted også, men jeg måtte bare gjenta det i det minste for meg selv for å ikke falle for fristelsen å få noen selv. Det kan jo være jeg en dag blir manisk depressiv. Det er ikke godt å vite hva en finner på da. Men falske vipper? Esj! En venninne av meg driver en beautysalong på Frogner i Oslo. Hun har fortalt meg en del om disse bimboene som kommer inn med falske øyevipper, om dritt og midd som kravler rundt der. Ja, du leste rett. MIDD! Det er helt sant. Det samler seg ikke bare opp en haug med skitt i øyevippene, også levende midd kravler rundt der! Om dette skal være tiltrekkende, så vet ikke jeg. 

Okay, jeg vet jeg høres patetisk bitter ut nå, og jeg er kanskje det - ikke vanligvis, men i dag muligens. For dagen i dag er som sagt en møkka dag og jeg er møkka lei det meste. Jeg er lei alt og livet generelt. Jeg har nådd det punktet hvor jeg bare drifter uten mål og mening. Jeg bare følger strømmen og vet ikke en gang hvorfor. Og jeg er så ufattelig lei av å være alene. Den unge kvinnen på kanskje 26 som nettopp tråkket meg på foten idet hun presset seg forbi meg i REMA butikken på den andre siden av gaten ca. 100 meter fra her jeg står nå, vrikker den flate rumpen sin over det neste lyskrysset på Majorstua sammen med venninnen som har en like flat rumpe. Begge har liknende jakker som stopper like over rumpa, og avslører med det nettopp det utilslørte faktum at de ikke har rumper! De må gjerne tro de er sexy, men rumpe har de ikke. Det har derimot jeg! Jeg har en superfin rumpe til tross for at jeg ikke trener. Det sier nemlig alle. Og jeg ser det jo selv også når jeg går bak ryggen min, at den er drit fin. Det skal jeg faen meg ha! Jeg kan ikke skryte av mye, men jeg har i det minste en rumpe! #Selvskryt 

Ok, du vil kanskje vite hvorfor jeg er så sur? Jeg er bitter og sur fordi min kollega Magne, han jeg var sammen med før jeg dro til California, offentliggjorde på Facebook at han er i et forhold for kun noen timer siden. Og det er altså ikke med meg, men en slik bimbo som nettopp tråkket meg på foten. En oversminket bimbo med Donald Duck lepper. Hun er en slike type kvinne han ”liksom” ikke likte og har pratet mye dritt om. Er det ikke ironisk? Jeg trøster meg med det faktum at om han liker slike tanketomme bimboer, så er han i hvert fall ikke en mann for meg. Ja, Magne har altså blitt sammen med en oversminket negledesigner. Sett slikt? 

Jeg derimot, har i det minste og i motsetning til henne en viktig jobb å gå til. Jeg jobber med vin og vin gjør folk lykkelig. Ja, jeg er fortsatt produktsjef i Invino Import AS, men det var for å være helt ærlig på hengende håret ettersom jeg dro til LA i sommer. Sjefen min Leif ble ikke spesielt glad etter det store VG oppslaget i sommer. VG hadde nemlig en artikkel om vår nyeste samarbeidspartner fra USA, vinprodusenten Dick Settington og lille meg. Leif liker utelukkende avisomtaler som omhandler kvaliteten på vinene våre, for den er vanligvis svært god, og andre gode nyheter om produktene og produsentene våre. Ikke hete romanser mellom hans ansatte og produsentene. 

Mr. Settington er for øvrig mye mer enn ”bare” en vinprodusent, og nettopp derfor ble det VG oppslag. Ikke kunne jeg vite at Mikkelsen, min onkels gode, gamle venn som jobber som journalist for Vi over 60 også jobber for VG. Men ok, jeg innrømmer det, jeg drakk kanskje et glass eller to for mye sammen med min onkel og Mikkelsen den kvelden i San Diego. Det tok nemlig litt av, og da hører jeg vanligvis mest hva jeg selv sier. Men hva kan jeg si? I godt lag når en er forelsket, når livet smiler bløtt og solen skinner varmt, og deilig avkjølt Sauvignon Blanc står på bordet, hva gjør en da? En drikker, prater og ler av sine egne tåpeligheter som serveres i bøtter og spann. Det hører med til genene. Alle vet at vi nordlendinger prater relativt mye, selv uten alkohol - det er ikke så mye annet å finne på i mørketiden. Men jeg kunne da ikke vite at min hete romanse med Dick som vi selvsagt snakket en hel del om, av den grunn skulle komme til å nå hele veien over Atlanteren. Eller er det Stillehavet? Samme faen! At Dick og jeg hadde innledet et hemmelig forhold ble i hvert fall spredd til alle verdens hjørner via Mikkelsen i Verdens Gang! 

Vel, Dick er en aktet mann som spiser middag med Presidenten og slike folk i ny og ne, og selv er jeg rimelig kjent som en dyktig produktsjef i vinbransjen. Men utover dette er det egentlig ikke så mye å skrive hjem om når det gjelder meg, for å si det slik. Men det gikk som det gikk. Min romanse med Dick som jeg trodde var superhemmelig og totalt umulig å oppdage i Norge, ble smurt utover i VG. Nå kan en ikke selv bestemme hvem en skal forelske seg i, så det gikk som det gikk. Mitt besøk i LA som skulle vare i tre uker sammen med onkel, ble til tre måneder. Jeg vet, slike ting kan fort føre til enkelte ulemper, spesielt når en har kjæreste, nemlig Magne, og en jobb å forvalte, nemlig jobben min som produktsjef i Invino Import AS. Men Dick, min godeste Dick Settington ville det altså annerledes. Så jeg fulgte hjertet og ble værende på den fantastiske vingården hans. Der hadde jeg stor glede av å nyte både kjærlighet og forelskelse, god mat og drikke, samt daglige rideturer mellom vinranker, åser og solnedganger på min vakre og raske Black Dahlia. Det kan jo ikke bli bedre eller mer romantisk, ikke sant? Det var bare en ulempe med det - når mannen du er forelsket i etterhvert ikke har tid til deg og du bruker mer tid sammen med de gamle foreldrene hans rundt middagsbordet enn med ham, så er det ikke lenger så romantisk som bildet kan gi utrykk for. Timingen var nok ikke den aller beste. Dette var midt i innhøstingen og alle vi som kan vin vet at da løper en ikke i veien for å si det slik - ikke en gang når du er kåt og vil ha en kjappis. Tvert om, en skygger banen. Og det gjorde jeg så til de grader at til slutt så reiste jeg hjem etter å ha skrevet en liten, men søt avskjedslapp. Vel hjemme måtte jeg trygle Leif om å få jobben min tilbake og det fikk jeg fordi jeg er dyktig i jobben min. Jeg har alltid vært Leifs favoritt. Magne var derimot ikke like medgjørlig og dette viste han tydelig - og da er det jo litt kjipt at vi er kollegaer og må se hverandre hver dag. Magne fikk nemlig jobb i firmaet vårt fire uker før jeg dro til California. Han er salgssjef og jeg er produktsjef - og vi prater nesten ikke sammen. Vi sender bare blikk vi ikke klarer å tolke. Leif har bedt oss om å bli voksen både en, to og tre ganger, men vi gjør ikke det. Magne vil ganske enkelt ikke prate, og det er egentlig ok, for så lenge produktsjefen har det første og siste ordet, så er dette helt greit for min del. 

Det som er litt mindre greit er at jeg merker at jeg begynner å bli rastløs. Jeg er både urolig og lei, og kanskje litt deppa. Nå er det akkurat fire måneder siden jeg kom krypende hjem fra California. Jeg har i denne perioden holdt meg unna menn. De har ikke interessert meg. Jeg har hatt mer enn nok med å gjøre en supergod jobb for å vise Leif at jeg fortsatt fortjener førstefavorittplassen på jobb, den jeg hadde før jeg klønet det til - og så har jeg faktisk hatt et stort behov for å være alene og evaluere meg selv litt. Finne ut av hva jeg egentlig ønsker ut av livet. Jeg må jo innrømme at oppholdet i California, de fantastisk flotte omgivelsene, det overdådige huset og selve vingården, for ikke å snakke om alle rideturene med Black Dahlia både med og uten, og på Dick ga mersmak. Jeg skulle gjerne blitt værende om dette var nok. Men jeg klarte ikke å vente til innhøstningen var over og dro hjem fordi jeg følte meg ensom. Den følelsen har jeg nå også, og det er litt rart - for jeg hadde virkelig ikke trodd at jeg skulle føle meg mer ensom hjemme i Oslo med familie og venner, kollegaer og jobben min og alt rundt meg. Men det gjør jeg. Ingen ting er slik det en gang var. Ikke venninnene mine, de er annerledes, eller jeg ser annerledes på dem. Ikke jobben og ikke familien min heller. Det er som om jeg nå som jeg har bodd litt i California og hatt kjæreste der og greier, føler at jeg er litt større enn dem inne i meg. Jeg rommer liksom mer. Jeg forstår dem ikke og de forstår ikke meg. De virker så små, og samtalene våre blir deretter. Små; om tull og tøys. For eksempel samtalen jeg hadde nylig med min søster. Jeg ringte fordi familien min vurderer å selge landstedet vårt. Jeg vil gjerne beholde det mens hun og mine to yngre brødre vil selge. Og det er jo klart, de som bor der oppe har jo ikke behov for å beholde det - de bor på sett og vis ute på landet, midt i naturen og ute ved havet. Det er noe annet med meg som bor i kjipe Oslo. Men min søster syntes ikke dette var noe å diskutere. Hun hadde andre ting å tenke på, og det var om hun skulle klippe seg kort eller halv kort. Jeg svarte kort. 

Så jeg føler meg altså ensom! Men dette har jeg tenkt å gjøre noe med. Jeg tror at det er stor sjanse for at jeg drar til utlandet igjen nå som jeg har fått mer smaken på det. Kanskje tilbake Australia, for der har jeg vært før. Jeg jobbet nemlig en periode på en hesteranch i Kalbarri. Et snodig sted med hester, slanger, edderkopper og rare folk. Jeg er jo svært glad i Australsk vin og regner med at det finnes en hesteranch eller vingård jeg kan jobbe på. Men jeg drar uansett ikke før til sommeren, så nå mens jeg fortsatt er her i kalde, kjipe Oslo har jeg tenkt å finne meg en kar jeg kan døyve de ensomme kveldene med, finne en å varme meg på eller med, slik at våren og sommeren kommer fortere. 

Jeg har tenkt å opprette en profil på Match.no! 

Kapittel 1 

Klokken er 20:45.

– Hei, spennende profil du har! Tenk, det ble ikke bare med tanken. Jeg opprettet omsider et prøveabonnement på Match. no, og nå er jeg skikkelig i gang. Det var min venninne Evy som lokket meg til det. Det var hun som ble tungen på vektskålen eller hva det nå heter, som faktisk fikk meg til å våge å opprette en profil etter en betenkningstid på hele to måneder. Hun har nå vært medlem i fem måneder og hun syntes det er helt toppers. Jeg sa først at det var uaktuelt og uinteressant for meg å bli medlem ettersom jeg ikke var ute etter verken menn, sex eller forhold. Men Evy mente jeg allikevel burde sjekke det ut - ikke minst for å få litt spenning inn i mitt trøtte, ensomme og ensformige liv som hun så fint og riktig beskrev det, og fordi det var så mange gærninger der, slike hun mente jeg hadde sansen for. Deretter viste hun meg noen profiler og hun hadde helt rett, de folka var klin gærne! 

Det gikk likevel to måneder før jeg våget å gjøre noe som helst, og det var fordi jeg for alvor begynte å kjenne på ensomheten i den lille, men koselige leiligheten min på Carl Berners Plass. Den tunge ensomheten krøp nærmere jo mørkere og kaldere kveldene ble, og til slutt ble den en stor del av hverdagen min. Spesielt rundt juletider for litt siden ble det ille ettersom folk tydeligvis har et stort behov for å publisere overdådige bilder av fester og familiesammenkomster - alt i perfekt lykkerus. Jeg måtte rett og slett kutte ut Facebook for en stund for å skjerme meg mot de påtrengende glansbildene som forsterket mitt eget, dystre mørke. Selvsagt var det godt å dra til familien nordpå noen dager, slappe av og bare føle varme, glede og kjærlighet, men hverdagen og virkeligheten kom fort og brutalt så snart jeg var tilbake i Oslo. Nå er det nesten fem måneder siden jeg kom hjem fra California, og for nøyaktig tre uker siden dro jeg rett hjem fra jobb og laget meg en fancy profil - først og fremst i vitenskapens navn, for jeg prøvde å innbille meg at jeg bare skulle ”se litt” hvordan det var der inne, men innerst inne visste jeg at det var selvbedrag og jeg vet nå med sikkerhet at jeg kanskje for første gang i mitt liv bærer på en oppriktig drøm om å finne den store kjærligheten! En drøm jeg sikkert deler med de fleste her på jord. Så hvorfor skal det da være så vanskelig å finne en av de mange rette? For det må da finnes flere som passer, som kan oppfylle den drømmen? 

Nå har jeg vært medlem i tre uker, noe som føles som tre måneder. For tiden flyr fort når en er på Match.no og chatter hver eneste kveld. Jeg må innrømme at jeg har blitt litt avhengig av det. Avhengig av spenningen, profilene, plingene og de underlige dialogene. Jeg ser på klokken min - den viser 20:47. Det er gjerne på denne tiden av døgnet at aktivitetene tar seg opp og av den grunn har jeg de tre siste ukene hatt macen på fanget når jeg ser på tv, slik som nå. Jeg leser setningen en gang til. 

– Hei, spennende profil du har! Åh, himmel og hav, dette er så utrolig spennende. En ny fyr har svart meg og ikke en hvem som helst, men en søt en. Det er en Oslo64. Bildet i profilen smiler mot meg og jeg kan ikke la være å smile bløtt tilbake som om det er virkelig, at han kan se meg smile tilbake. Han er så skjønn. Det er som om jeg har sett ham før. Han ser høy ut selv om jeg bare kan se hodet hans. Lys med klassiske rene trekk, snille blå øyne og bustete hår. Smilehull. En ordentlig guttegutt, en snill guttegutt, tenker jeg selv om en ikke kan vite slikt ut fra et bilde. Forresten, det tror jeg at jeg kan. Han ser trofast, ærlig og nesten litt sjenert ut, og så ser det ut som at han har humor, for skimter jeg ikke et litt skøyeraktig glimt i øynene? 

Blikket mitt fester seg ved de velkjente smilehullene under det pistrende skjegget. Jeg må svare ham og svare noe fornuftig for en gangs skyld. Men idet samme jeg tenker nettopp dette, slår det meg plutselig at han sa jeg hadde en ”spennende” profil, og det er litt rart. Varselklokkene ringer med det samme og det ganske høyt, for en spennende profil har jeg strengt tatt ikke. Trygg og solid, men ikke spennende. Jeg har laget meg en profil av en kvinne som er min rake motsetning. Hun har E-cup og langt ravnsvart hår som hun alltid bærer oppsatt i en kjedelig knute i nakken. Hun jobber i finansbransjen og tjener 7,2 millioner i året uten bonus! Hun bor i enebolig med svømmebasseng på Vinderen og helt alene, men med en Dobermann, en vaktbikkje. Hun er meg på liksom. Men hun er virkelig ikke spennende. Tvert om. Hun er i motsetning til meg ganske kjedelig og forsiktig av seg – og rik! Jeg har selvsagt ikke gått inn i dette med den virkelige meg. Jeg må jo først se det litt an, se hvordan dette funker først. Så for meg har disse tre ukene frem til nå vært kun chatting på kveldene med mange rare og snodige fyrer. Men denne fyren må jeg simpelthen bare svare, og svare skikkelig – ikke bare køddesvare slik jeg har gjort det med de andre gærningene eller trøttingene. Ja, jeg har laget to Matchkategorier. 1. Trøttingene og 2. Gærningene. Det skal bli spennende å se om det finnes flere kategorier her inne. Jeg håper Oslo64 kan være det, en ny type fyr. 

Kategori 3. Oslo64. 

– Hei. Så fint at du sendte meg en mail. Jeg er her inne bare på prøve. Har ordnet meg et månedsabonnement, skjønner du, så jeg er her ikke på ordentlig. Jeg har ikke akkurat datet noen ennå! Jeg bare prater med folk, chatter om kaffebønner og slikt. Det er litt kjedelig. Men du virker jo spennende, så takket være mailen din føler jeg at de 275.- jeg har brukt på månedsabonnementet er vel verdt investeringen. Så nå ble jeg jammen meg glad! 

Send! 

Ja, enkelte rike kan være veldig gjerrige! Hun jeg er nå er tydeligvis en av dem. Gulp. Nå har jeg gjort det, svart noen på Match.no i den hensikt å faktisk treffe ham og ikke bare chatte. Det hele virker litt fjernt selv om det ikke er det. Dette er faktisk høyst relevant og nært. Nå er jeg ”der ute” på nett – på chatten på Match.no som alle de andre desperadoene ”der ute” eller ”her inne” i denne underlige og uvirkelige datingverdenen, og hensikten min nå er å møte noen. Nemlig Oslo64. Mens jeg venter på svar lurer jeg litt på hvordan dette livet egentlig er – om folk faktisk flyr rundt i møter med fremmede folk. Blind dates! Nye, fremmede mennesker hver uke. Det er sikkert hyggelig og ganske spennende. Men de fleste av denne typen møter ender vel som regel kun opp i et enkelt treff og intet mer vil jeg tro. Og det må da bli slitsomt etter hvert, eller hur? 

Vel, nå som jeg etter tre uker plutselig er her inne med de riktige hensiktene, så kan jeg jo like godt sjekke ut de andre gubbene her inne også – ta litt initiativ selv og kontakte dem jeg syntes ser ok ut og ikke bare vente på at de skal kontakte meg for å chatte. Det er nemlig ubegripelig hvor mange som bare rusler rundt grøten, som nøyer seg med å chatte og aldri kommer til poenget. Kanskje de sitter hjemme i stuen med konen sin for alt jeg vet - i hver sin stol og med hver sin mobil i hånden, og lever hvert sitt liv på hver sin datingside. Nå skal jeg forøvrig begynne å leve mitt, men først et glass rødvin. Jeg småløper av spenning og iver ut på kjøkkenet og fyller et stort glass til randen med litt Grifo Rosso fra Toscana. Egentlig ikke min type vin, men jeg har fått den gratis, og da er det jo like greit å drikke den. Et glass hver kveld er nemlig oppskriften på et langt og sunt liv – ja, et glass vin om kvelden er min lille dose med vitaminer og antioksidanter. Jeg hadde fått skjørbuk uten – det er jeg rimelig sikker på. Og så er det godt med vin, bare ikke denne. Den smaker litt... pjatt. 

Vel, akkurat nå gjør det ingen verdens ting. Det er jo nettopp det jeg skal gjøre nå, pjatte i vei. Jeg balanserer glasset i hendene for ikke å skvulpe over, mens jeg småløper tilbake til sofakroken og macen min der den venter i sofaen som en god og trofast venn, nesten som en hund. Forsiktig setter jeg macen på fanget, som om innholdet er meget verdifullt, hvilket det er. Kanskje min fremtidige ektemann befinner seg inni der. Deretter tar jeg en god slurk av den passe dårlige vinen, og så er jeg i gang med søket. Først feier jeg over Oslo og Akershus og menn mellom 37 og 50 år. Jeg må ha litt å gå på oppover, for yngre menn vil jeg ikke ha. Jeg forestiller meg at alle som er yngre enn meg også er lavere enn meg, en stor feilvurdering jeg gjorde den gangen jeg var 7 år og ikke ville innse at de som var lavere enn meg faktisk kunne være eldre og kanskje allerede gikk på skolen – i første eller andre klasse til og med. Det var bare så totalt ulogisk. Men det er flere som tenker litt ulogisk i så måte. Min venninne fra barneskolen er født én dag etter meg, nemlig den 22. Og ettersom hun hadde ”større” tall enn meg, mente hun i mange år at hun var eldre. Først da hun var rundt 13 år gikk det et lys opp for henne. For meg derimot, tar det gjerne litt lenger tid med slike ting. Men å søke på menn yngre enn meg? Nei, ikke nå. Jeg vil ha en moden og reflektert mann. Alt jeg ikke er. Kanskje når jeg blir femti om veldig lenge, kan jeg se om jeg finner meg en ung fyr, for da har jeg blitt litt mer moden og reflektert, og vet hvilke fordeler det kan ha å være med en som holder ut litt lenger enn meg. 

Der er det forresten en fyr som ser kjekk ut. Han heter Inut64. Jeg klikker meg inn og ser på det svære galleriet av bilder. Herre min hatt, så mange bilder. Enten hadde han lyst å bli fotomodell, men fikk det ikke til, eller så er han rett og slett veldig seriøs med dette og vil vise seg frem fra alle sine sider. Det er også mulig at han er litt syk i hodet sitt, for det må da være rimelig unormalt å ta så mange selfies, og enda mindre normalt å publisere det. Narsissist er et ord som svever rundt i luften her nå, men det velger jeg å ikke ta hensyn til. Inut64 er trønder, men bor i Oslo og har ingen barn. Han ser svært pen og maskulin ut på et av bildene. Han har på seg en rar type bunad og holder et svært ølkrus i hånden. Jeg liker menn i bunad, så jeg bestemmer meg for å sende ham en melding. Skal vi se... må finne på noe lurt og interessant å skrive. Noe som er passe tilbakelent, men som samtidig vekker interesse. 


– Hallo i luken. Er det noe fart i trompeten?

Send. 



En ny stor slurk av den passe gode vinen får motet i meg til å blomstre, og smilende taster jeg videre. Her skal det nemlig bli fart i trompeten! Etter ti minutter har jeg sendt samme trompetmelding til ni andre kjekkinger og holder på med den tiende da maskinen min varsler med et lite pip. Det er en melding og den er fra Oslo64. 

– Det var jo smigrende, og jeg håper jeg er verdt investeringen din her på Match.no. Så, hva gjør du her inne og hva ønsker du? Spør Oslo64. 

Først blir jeg veldig glad for svar, men deretter litt betenkt. Hva jeg ønsker? Er dette et lurespørsmål? Hva jeg gjør her inne? Er det ikke ganske innlysende hva de vil og ønsker, de som er her inne med unntak av meg? Nå må jeg svare med kløkt og lempe så han ikke tror at jeg er helt blåst, at profilen min ikke er meg og at Blomsterpiken73 bare er et dekknavn. Hadde jeg laget meg en ekte profil hadde jeg nemlig kalt meg RealWoman73 eller noe sånt som beskriver meg bedre. 

– Jeg er vel ute etter det samme som de fleste andre her inne. Hva tenkte du på da? Er du ute etter noe spesielt? 

Send. 

Sånn, en lur fullgardering. Svare svada og kaste spørsmålet tilbake, akkurat som politikerne og spesielt Støre gjør. Nå fikk Oslo64 ballen i retur og jeg kan lene meg godt tilbake i sofaen og fullføre trompetmelding nummer ti. Jeg rekker bare å zappe igjennom fire kanaler på TV-en før det plinger igjen. Skal si Oslo64 er effektiv.

– Jeg er ute etter en å dele livet med, en jeg kan føle meg vel med. Har du forresten lagt merke til konglene i år? Spør han. Ærlig talt, tenker jeg. Kongler? Hva snakker han om? Er dette en kode? En hemmelig Match kode? Betyr det at vi skal pule ute i skogen, en slags skog fetisjkode for enkelte her inne? Eller er han mentalt forstyrret, kanskje. 

Kongler? 

Jeg har vel ikke sett en eneste kongle, jeg vel. Jeg har en jobb å gå til og det hver bidige dag! Jeg går da for pokker ikke rundt i skogen og surrer. Hvem legger vel merke til sånt, forresten, selv i en skog? For en rar fyr. Men det er best å svare med lempe. Det kan jo faktisk være at han er en uber-romantisk fyr som ikke klarer å legge skjul på nettopp det, og det finnes jo faktisk de som liker skog og maur og slikt, og i samme øyeblikk som jeg tenker tanken, håper jeg at det er nettopp det han er. En håpløs og skjønn romantiker, en litt sånn nerdete fyr som liker kongler og sånt, og går rett på sak med sine romantiske drømmer. For litt romantikk er nemlig hva livet mitt trenger akkurat nå etter alt det uromantiske jeg har vært igjennom de siste fem månedene. Jeg må svare. 

– Ja, jeg har lagt merke til konglene i år. De er store og mange... Kanskje det er kongleår i år? 

Send.

Kongleår!

Vel, det finnes jo løvetannsår, epleår, myggår og hoggormår, så jeg slår meg til ro med at jeg sikkert ikke er helt ute på landet med det svaret – eller på bærtur. Men en kan aldri vite, i skogen ser en bare trær. Mer får jeg ikke grublet, for jammen kommer det ikke inn en ny melding. 

– De er vakre. Og har du hørt trosten? Det er den vakreste melodi du kan tenke deg, i hvert fall den vakreste jeg kan tenke meg, spesielt om jeg kan dele den med en jeg har kjær, skriver Oslo64. Å kjære vene. Han er virkelig en romantiker. Litt mye kanskje, men en søt og pen romantiker, akkurat en som passer for meg. Jøss, jeg visste ikke de fantes en gang. Match.no er virkelig helt genialt, altså! Håper han ikke konglemailer med andre. Han er så skjønn på det bildet. Det er som om jeg allerede kjenner ham. Nå må jeg øke innsatsen litt slik at han ikke mister interessen, men forelsker seg i meg. Jeg tjener jo tross alt 7,2 millioner uten bonus og har E-cup! Det burde jo hjelpe. Men jeg må nok pøse på med litt sånne skog- og naturting i tillegg for sikkerhets skyld. 

– Jo, det er vakkert med fuglelyder. Og det er jo fantastisk at du også syntes det, for jeg elsker å sove ute under åpen himmel og lytte til fuglene hele natten... 

Send. 

Jeg kan ikke fatte og begripe at jeg skriver det, og enda mindre at jeg faktisk sender det, for jeg har vel aldri sovet ute under åpen himmel i hele mitt liv etter fylte 12. Ikke i edru tilstand i hvert fall. Og ikke har jeg tenkt å gjøre det senere heller – det være seg edru eller full. Men nå er det litt viktig å få ham på kroken slik at jeg ikke mister ham før vi i det hele tatt har truffet hverandre. Pling. Eller ping. Jeg er litt usikker på om den lyden er med eller uten l. 

– Hva annet elsker du? Det er Oslo64 eller Konglemannen som svarer med et motspørsmål på min lille, hvite løgn. Kort i replikken denne gangen altså, men spørsmålet er vanskelig nok. Hva annet jeg elsker? Jeg vet ikke om jeg må ty til en aldri så liten hvit løgn til, for jeg har ikke så lyst å utlevere meg så veldig mye til en jeg ikke kjenner, eller fortsette å late som jeg er en annen. Jeg ønsker ikke å måtte bygge opp en annen identitet mer enn det jeg allerede har gjort. Jeg har plutselig blitt en som i tillegg til mine store bryster liker både kongler og troster og sover ute under åpen himmel. Det får holde. Jeg vil ikke lyge mer eller snakke om meg selv – jeg vil bare ha et møte. En date! Dette er nok den verste nøtten, så her må jeg trå varsomt. 

– Jeg elsker det meste som får meg i godt humør. Og du da? 

Send.

– Det samme, skriver han, – hva tenner du på?

Hæ? Hva i alle dager? Hva hendte med konglene og fuglesangen? Går han ikke litt fort frem, nå? Jeg rusler ut på kjøkkenet og heller opp en ny dose i glasset. Det må bli to glass i kveld, for tross alt, jeg tjener 7,2 millioner i året og har råd til litt vin selv om den er gratis. Etter en stor slurk av den nå ganske gode vinen beslutter jeg meg for å være litt vågal for en gangs skyld. Ta den litt ut, liksom! Være litt rå! 

– Du er visst rett på sak du. Så det skal jeg være også. Jeg tenner på vakre hender, humor og glimt i øyet, og gjerne en veltrent kropp. Men først og fremst tenner jeg på den inni kroppen... 

Send. 

Sånn! Den tenker jeg satt. Nå skjønner han at jeg ikke er en overflatisk kvinne som er så lett antennelig. For det er jeg da virkelig ikke, bare av og til sånn en gang i måneden. Nei, to ganger. En gang ved eggløsning og en gang rundt fullmåne når jeg har lyst å gå ut og ule av full hals. Det siste er noe som har skjedd i syklusen min i det siste. Det var ikke slik før. Nå kan jeg bli skikkelig rastløs og kåt i dagene rundt fullmåne. Pling med l. En ny melding kommer inn fra Oslo64.

– Så du tenner på den inni kroppen? :-) Har du lyst på en nå? Min er fin og lang, og vil nok ikke skuffe deg. Hvor bor du? 

Men herre Gud da, mann! Hva er dette for noe tull. En sexgærning? Han som ser så søt og snill ut, og liker kongler og fugler? Jeg blir satt ut, og det til tross for at jeg allerede sitter meget godt tilbakelent i sofaen min. Jeg vet ikke helt hva jeg skal gjøre, men så begynner jeg å le. Konglemannen har med andre ord en fin og lang en mellom beina om jeg skal ta ham på hans ord, og et rimelig tomt hode. Jeg må svare, for Oslo64 kan jo bli en morsom fyr å i det minste chatte med senere når jeg kjeder meg. Jeg ser jo nå at det forrige svaret mitt var noe klønete formulert og lett å misforstå, men så har jeg da heller aldri hevdet å være flink til å skrive. 

Jo, det har jeg forresten. 

Ofte!

– Det må jeg virkelig si Du er jo som Ole Brumm. Du liker både fugler og sex, du. Ja takk, begge deler er det jo noen som sier, inklusive meg. Men nå skal jeg legge meg. God natt, Ole Brum og sov godt! 

